Správa o Pravidelnej správe Európskej komisie o pokroku 
Slovenskej republiky v príprave na členstvo v Európskej únii 2002

Dňa 9.10.2002 zverejnila Európska komisia pravidelné správy o pokroku kandidátskych krajín v príprave na vstup do EÚ. Pravidelné správy obsahujú komplexné hodnotenie plnenia politických kritérií, ekonomických kritérií, schopnosti prevziať záväzky vyplývajúce z členstva, ako aj hodnotenie budovania administratívnej kapacity pre uplatňovanie acquis communautaire. Súčasne s pravidelnými správami bol zverejnený Strategický dokument o rozširovaní Európskej únie.

A.	Úvod

Štruktúra tejto pravidelnej správy je podobná štruktúre pravidelných správ z rokov 2000 a 2001. V tejto správe sa prihliada na pokrok dosiahnutý od uverejnenia pravidelnej správy v roku 2001. Vzťahuje sa na obdobie do 15. septembra 2002. Vzhľadom na to, že pravidelné správy uverejnené v roku 2002 budú Komisii slúžiť ako základ na vypracovanie odporúčaní krajinám, ktoré sú pripravené ukončiť rokovania, súčasťou tejto správy je aj hodnotenie doterajšieho vývoja na Slovensku od uverejnenia Posudku Európskej komisie v roku 1997. Okrem toho správa obsahuje osobitnú časť, v ktorej je posudzovaná miera plnenia priorít Partnerstva pre vstup (revidované Partnerstvo pre vstup bolo prijaté v januári 2002). V tejto časti je hodnotený aj pokrok, ktorý Slovensko dosiahlo pri implementácii opatrení vymedzených v Akčnom pláne posilňovania administratívnych a súdnych kapacít, ktorý vypracovala Komisia spolu s jednotlivými kandidátskymi krajinami na jar 2002.

Implementácia Európskej dohody plynulo pokračovala a v oblasti obchodu sa nezaznamenali žiadne výraznejšie problémy. Slovensko sa aj naďalej podieľalo na bezproblémovom fungovaní jednotlivých spoločných inštitúcií. Celkovo sú obchodné vzťahy medzi Európskym spoločenstvom a Slovenskom naďalej dobré. 

Európske spoločenstvo financuje tri predvstupové nástroje na pomoc kandidátskym krajinám strednej a východnej Európy v príprave na vstup do EÚ: program Phare; program SAPARD na pomoc pri rozvoji poľnohospodárstva a vidieka; a program ISPA na financovanie infraštruktúrnych projektov v oblasti životného prostredia a dopravy. Celková finančná pomoc pre Slovensko v období 2000-2002 má ročne hodnotu asi 80,5 milióna eur z programu Phare, 18,6 milióna eur z programu SAPARD a 3,5 % až 5,5 % z celkového rozpočtu programu ISPA.

Program Phare na rok 2002 predstavuje pre Slovensko alokácia vo výške 37 miliónov eur na národný program, ktorú dopĺňa 20,1 milióna eur v rámci dodatočného finančného nástroja z programu Phare 2002 na budovanie inštitúcií. Program Phare na rok 2002 sa zameriava na tieto priority: posilňovane inštitucionálnej a administratívnej kapacity; ochrana menšín; vnútorný trh; poľnohospodárstvo; štatistika; hospodárska a sociálna súdržnosť; životné prostredie; spravodlivosť a vnútorné veci; účasť na programoch a činnosti agentúr spoločenstva. Súčasťou národnej alokácie pre Slovensko z programu Phare 2002 je 12 miliónov eur na programy cezhraničnej spolupráce.

Slovensko sa zároveň zúčastňuje a využíva multištátne programy Phare a horizontálne programy ako je napr. TAIEX, finančný nástroj pre malé a stredné podniky, SIGMA a program jadrovej bezpečnosti.

Slovensko sa okrem toho zúčastňuje aj na viacerých komunitárnych programoch ako je Leonardo da Vinci II, Socrates II, Mládež, Kultúra 2000, Media Plus, Viacročný program pre podniky a podnikanie, SAVE, Altener, Rovnosť rodov, Boj proti sociálnemu vylúčeniu, Boj proti diskriminácii, LIFE III, Fiscalis, a Customs 2002. Po ratifikácii a nadobudnutí platnosti dohody sa Slovensko stalo oficiálne členom Európskej environmentálnej agentúry v januári 2002. 

Komisia schválila program SAPARD Slovenskej republiky v novembri 2000. Indikatívna alokácia na program SAPARD v Slovenskej republike v roku 2002 je 19,2 milióna eur v cenách roku 2002 (alokácia v roku 2001 – 19 miliónov eur v cenách roku 2001). 

Slovenské orgány vypracovali v roku 2000 národnú stratégiu na programovanie environmentálnych projektov ISPA. Na roky 2000 a 2001 bola pre Slovensko vyčlenená plná alokácia (stredné rozpätie), t.j. 90,5 milióna eur (42,5 milióna eur v roku 2000 a 48,5 milióna eur v roku 2001). Alokácia na rok 2002 bude mať výšku 38,1 až 59,9 milióna eur.

Na Slovensku sa v rámci národného programu na rok 2001 financuje päť twinningových projektov v oblasti systémov trhového dohľadu na ochranu spotrebiteľov a zdravia, energetiky, dopravy, regionálnej politiky (rozvoj inštitucionálneho rámca a administratívnej kapacity na programovanie a implementáciu štrukturálnych fondov) a verejnej vnútornej finančnej kontroly.

Do konca septembra 2002 bolo predbežne uzavretých 27 kapitol: Slobodný pohyb tovaru, Slobodný pohyb osôb, Slobodné poskytovanie služieb, Slobodný pohyb kapitálu, Právo obchodných spoločností, Rybné hospodárstvo, Dopravná politika, Dane, Hospodárska a menová únia, Štatistika, Sociálna politika a zamestnanosť, Energetika, Priemyselná politika, Malé a stredné podnikanie, Veda a technika, Vzdelávanie a odborná príprava, Telekomunikácie a informačné technológie, Kultúra a audiovizuálna politika, Regionálna politika a koordinácia štrukturálnych nástrojov, Životné prostredie, Ochrana spotrebiteľov a zdravia, Spolupráca v oblasti spravodlivosti a vnútorných vecí, Colná únia, Vonkajšie vzťahy, Spoločná zahraničná a bezpečnostná politika, Finančná kontrola a Inštitúcie.

B. Kritériá členstva

1. Politické kritériá 

Pokračoval proces konsolidácie demokratických inštitúcií, ktorý konštatovali tri predchádzajúce správy. Vstup do EÚ bol aj naďalej na poprednom mieste politického programu. 

Zatiaľ čo podľa záverov Posudku z roku 1997 a pravidelnej správy z roku 1998 Slovensko nesplnilo politické kritériá, pravidelná správa z roku 1999 po prvýkrát priniesla v tomto smere pozitívne hodnotenie. Slovensko odvtedy zaznamenalo značný pokrok smerom k ďalšiemu upevneniu a prehĺbeniu stability inštitúcií zaručujúcich demokraciu, právny štát, ľudské práva a rešpektovanie a ochranu menšín. Potvrdilo sa to aj v uplynulom roku. Slovensko naďalej plní kodanské kritériá.

Pokrok sa dosiahol vo vzťahu k štruktúre a fungovaniu verejnej správy, najmä zriadením Úradu pre štátnu službu a budovaním decentralizovaných krajských samosprávnych orgánov. Oneskorila sa implementácia zákona o štátnej službe. Riadne fungovanie samosprávy by mohla sťažiť skutočnosť, že presun kompetencií zo štátu na regionálnu úroveň sa neuskutočňuje paralelne s fiškálnou decentralizáciou.

Boli prijaté ďalšie dôležité kroky na posilnenie nezávislosti súdnictva. Patrí k nim prijatie kľúčovej legislatívy a vytvorenie Súdnej rady. Novú legislatívu a inštitúcie treba maximálne využívať s cieľom zaručiť odbornú nestrannosť a politickú neutralitu súdnictva. 

V boji proti korupcii, ktorá aj naďalej vyvoláva vážne obavy, možno pozorovať istý pokrok vďaka ďalšej implementácii relevantných akčných plánov a vypracúvaniu etických kódexov pre verejný sektor. V tomto úsilí treba pokračovať. Slovensko rešpektuje ľudské práva a slobody. Bola posilnená legislatíva a administratíva v oblasti boja proti obchodovaniu s ľuďmi. Bol prijatý nový azylový zákon, ktorý okrem iného ustanovuje zriadenie nezávislého druhostupňového orgánu v azylovej procedúre.

Veľké úsilie sa vynaložilo v oblasti rozvíjania a praktického uplatňovania prístupov k ochrane menšinových práv. Bol posilnený úrad splnomocnenkyne vlády pre rómske komunity, prehĺbila sa príslušná stratégia a zvýšili sa finančné prostriedky. V tomto úsilí treba pokračovať a  zintenzívňovať ho s cieľom účinne bojovať proti diskriminácii a zlepšovať životné podmienky rómskeho obyvateľstva. Dôležitým krokom v tomto smere by bolo prijatie komplexnej antidiskriminačnej legislatívy.

2.	Ekonomické kritériá

Už vo svojom Posudku z roku 1997 Európska komisia ocenila úsilie vynakladané slovenskými orgánmi v oblasti ekonomickej transformácie. Od vydania posudku došlo napriek náročnosti medzinárodného ekonomického prostredia k ďalšiemu zlepšeniu výkonnosti slovenskej ekonomiky. Dosiahla sa makroekonomická stabilita, zrýchlili sa reformy a slovenské orgány si plnili záväzky vyplývajúce z ekonomických požiadaviek pre vstup do EÚ. 

Preto je možné konštatovať, že Slovenská republika je fungujúcou trhovou ekonomikou. Pokračovanie v nastúpenej reformnej ceste by malo Slovenskej republike umožniť čeliť konkurenčnému tlaku a trhovým silám v rámci Európskej únie. 

Priestor na zlepšenie je v makroekonomickej situácii, ktorá si vyžaduje bezodkladné prijatie opatrení na zníženie deficitu obchodnej bilancie a deficitu bežného účtu platobnej bilancie. Neodmysliteľné sú reformy verejných výdavkov, najmä v oblasti zdravotného a dôchodkového zabezpečenia, ako aj dotácií a záruk. Problém nezamestnanosti si vyžaduje prijatie celého radu štrukturálnych reforiem, vrátane eliminácie nestimulačných prvkov v systéme sociálneho zabezpečenia a flexibilnejšieho pracovného práva. Dohľad nad finančným sektorom je možné ďalej posilniť. Je potrebné zlepšiť účinnú implementáciu legislatívneho rámca trhového hospodárstva.

3.	Schopnosť prevziať záväzky členstva

Komisia hodnotí schopnosti Slovenska prevziať záväzky vyplývajúce z členstva v členení podľa negociačných kapitol, od hodnotenia pokroku súvisiaceho so „štyrmi slobodami“ po systematické hodnotenie pokroku v každej kapitole vrátane odvetvových politík, hospodárskych a fiškálnych otázok, regionálnej politiky, životného prostredia, spravodlivosti a vnútra, vonkajšej politiky a finančných otázok.

3.1. Kapitoly acquis

Kapitola 1: Slobodný pohyb tovaru

Od publikovania Posudku EK v roku 1997 Slovensko dosahovalo vo všeobecnosti pozitívny pokrok. Transpozícia acquis primerane pokročila a administratívna kapacita je vo veľkej miere adekvátna.

Rokovania o tejto kapitole sa predbežne uzavreli. Slovensko v tejto oblasti nežiadalo prechodné obdobia. Slovensko vo všeobecnosti plní záväzky, ktoré prijalo v prístupových rokovaniach v oblasti slobodného pohybu tovaru. 

S cieľom dokončiť prípravu na členstvo by Slovensko malo úsilie zamerať na zladenie oblasti motorových vozidiel, v ktorej sa presná forma transpozície určí po decentralizácii kompetencií, a v oblasti farmaceutických prípravkov. Okrem toho je potrebné zamerať sa osobitne na bezpečnosť potravín a potravinovú legislatívu, na dokončenie systematického skríningu legislatívy v neharmonizovaných oblastiach a odstránenie legislatívy, ktorá je v rozpore s acquis. Potrebné je tiež pokračovať v budovaní administratívnej kapacity.

Kapitola 2: Slobodný pohyb osôb

Od publikovania Posudku EK v roku 1997 Slovensko dosiahlo pokrok v zlaďovaní s acquis v tejto oblasti a ďalej posilnilo relevantné inštitúcie vrátane tých, ktoré súvisia s budúcou koordináciou systémov sociálneho zabezpečenia. Proces zlaďovania slovenskej legislatívy a štruktúr súvisiacich so slobodným pohybom osôb s acquis sa vyvíjal uspokojivo, je však potrebné vynaložiť v tejto oblasti ďalšie úsilie; legislatíva a ďalšie práce sa realizovali včas. Všeobecne sa dosiahla vysoká úroveň zladenia s acquis a administratívna kapacita sa uspokojivo rozvíja.

Rokovania o tejto kapitole sa predbežne uzavreli. Slovensko v tejto oblasti nežiadalo prechodné obdobia a súhlasilo s prechodným obdobím týkajúcim sa slobodného pohybu pracovníkov, ktoré navrhla EÚ. Obmedzenia pohybu pracovníkov zo Slovenska sa budú uplatňovať minimálne dva roky odo dňa vstupu a môžu zostať účinné maximálne sedem rokov. Slovensko vo všeobecnosti plní záväzky, ktoré prijalo v prístupových rokovaniach v tejto oblasti. 

V záujme ukončenia príprav na členstvo by Slovensko malo zamerať svoje úsilie na prijatie zostávajúcej legislatívy súvisiacej so vzájomným uznávaním a na ďalšie posilnenie inštitucionálnej kapacity v týchto oblastiach. Mali by sa riešiť potreby odbornej prípravy identifikované v oblasti odbornej prípravy pôrodných sestier a zubných lekárov.

Kapitola 3: Slobodné poskytovanie služieb

Od publikovania Posudku EK v roku 1997 Slovensko zaznamenávalo trvalý pokrok vo väčšine oblastí kapitoly z hľadiska legislatívy a v posilňovaní administratívnej a regulačnej infraštruktúry potrebnej na dohľad v sektore finančných služieb. Proces zlaďovania legislatívy na Slovensku výrazne pokročil; v súvislosti s niektorými aspektmi acquis ako aj administratívnym posilnením je však potrebné ďalej pokračovať v úsilí. 

Rokovania o tejto kapitole sa predbežne uzavreli. Slovensko sa v súvislosti s kompenzačnými systémami pre investorov dohodlo na prechodnom období (do januára 2007). Slovensko vo všeobecnosti plní záväzky, ktoré prijalo v prístupových rokovaniach v tejto oblasti. 

V záujme dokončiť prípravu na členstvo by Slovensko malo zamerať svoje úsilie na dokončenie legislatívneho zlaďovania v sektore poisťovníctva a UCITS (subjekty kolektívneho investovania do prevoditeľných cenných papierov) a posilnenie administratívnej infraštruktúry potrebnej na ďalšie posilnenie finančného dohľadu a odstránenie ustanovení, ktoré diskriminujú osoby bez štátnej príslušnosti, v súvislosti so slobodou zakladať podniky a poskytovať služby.

Kapitola 4: Slobodný pohyb kapitálu

Od publikovania Posudku EK v roku 1997 Slovensko zaznamenalo primeraný pokrok, ako pri zosúlaďovaní svojej legislatívy, tak aj pri zavádzaní potrebných administratívnych štruktúr. 

Rokovania o tejto kapitole boli predbežne uzavreté. Slovensku sa dohodlo na prechodnom období pre nadobúdanie poľnohospodárskej a lesnej pôdy (v trvaní 7 rokov po vstupe). Z prechodného obdobia sú vylúčení súkromne hospodáriaci farmári z krajín EÚ, ktorí mali na Slovensku pobyt a aktívne hospodárili počas trojročného obdobia. Slovensko vo všeobecnosti plní záväzky, ktoré prijalo počas prístupových rokovaní v tejto oblasti.

V záujme dokončenia príprav na členstvo by Slovensko malo zamerať úsilie na dokončenie harmonizácie legislatívy a odstránenie všetkých zostávajúcich obmedzení, dobudovanie administratívnych štruktúr potrebných pre implementáciu acquis v tejto oblasti a na posilnenie administratívnej kapacity, pričom zvláštnu pozornosť je potrebné venovať orgánom činným v boji proti praniu špinavých peňazí.

Kapitola 5: Právo obchodných spoločností

Od publikovania Posudku EK v roku 1997 Slovensko dosahovalo stabilný pokrok pri zosúlaďovaní svojej legislatívy s acquis v oblasti práva obchodných spoločností, účtovníctva a práv duševného a priemyselného vlastníctva. Okrem toho sa zaznamenáva postupný pokrok v posilňovaní administratívnej kapacity. Legislatíva v oblasti práva obchodných spoločností je teraz v podstate v súlade s acquis. Administratívne kapacity sú relatívne dobre rozvinuté. 

Rokovania o tejto kapitole boli predbežne uzavreté. Slovensko v tejto oblasti nežiadalo prechodné obdobia a súhlasilo s návrhom EÚ týkajúcim sa práv priemyselného vlastníctva v oblasti farmaceutických výrobkov a obchodných značiek spoločenstva. Slovensko vo všeobecnosti plní záväzky, ktoré v tejto oblasti prijalo počas prístupových rokovaní. 

V záujme dokončenia príprav na členstvo by malo Slovensko svoje úsilie zamerať na zabezpečenie plnej harmonizácie s acquis. Je potrebné zabezpečiť riadne uplatňovanie a presadzovanie novej obchodnej legislatívy a zlepšiť proces registrácie spoločností. Napriek prijímaným opatreniam na zlepšenie transparentnosti a prístupnosti Obchodného registra je potrebné zlepšiť samotný proces registrácie spoločností. Slovensko by malo zintenzívniť úsilie v boji proti piratele a falšovaniu, posilniť hraničné kontroly a ďalej zlepšovať koordináciu medzi orgánmi zodpovednými za presadzovanie zákona (colná správa, polícia, súdy).

Kapitola 6: Hospodárska súťaž

Od publikovania Posudku EK v roku 1997 Slovensko dosahovalo stabilný pokrok pri prijímaní protimonopolnej legislatívy, rozvíjaní administratívnych kapacít Protimonopolného úradu SR a prijímaní jeho rozhodnutí. Nedávno sa výrazný pokrok dosiahol v prijímaní legislatívy v oblasti štátnej pomoci a zvyšovaní transparentnosti systému, ako aj rozvoji administratívnych kapacít Úradu pre štátnu pomoc. Zvyšuje sa aj počet rozhodnutých prípadov, aj keď v tomto ohľade bude potrebné ďalšie posilnenie. Celkovo je možné konštatovať primeraný pokrok v legislatívnej harmonizácii, budovaní administratívnych kapacít a nárastu počtu rozhodnutých prípadov.

Rokovania o tejto kapitole pokračujú. 

V záujme dokončenia príprav na členstvo by malo Slovensko svoje úsilie zamerať na aktualizáciu harmonizácie legislatívy s novým vývojom acquis a najmä ďalej rozvíjať rozhodovaciu prax a  uplatňovať legislatívu v protimonopolnej oblasti a v oblasti štátnej pomoci.

Kapitola 7: Poľnohospodárstvo

Od publikovania Posudku EK v roku 1997 Slovensko dosiahlo značný pokrok smerom k harmonizácii s poľnohospodárskym acquis ES, najmä v uplynulom roku. Slovenská legislatíva v tejto oblasti je vo veľkej miere zosúladená a acquis. Na zvýšenie administratívnej kapacity v tomto odvetví je však potrebné vynaložiť značné úsilie.

Rokovania o tejto kapitole ešte pokračujú, pričom všetky negociačné otázky vo veterinárnej a fytosanitárnej oblasti už boli vyjasnené. Slovensko sa dohodlo na prechodnom období v oblasti verejného zdravia na dve prevádzkarne, jednu na spracovanie mäsa a druhú na spracovanie rýb (do troch rokov od dátumu vstupu). Slovensko vo všeobecnosti plní záväzky, ktoré prijalo počas prístupových rokovaní v tejto oblasti.

V záujme dokončenia príprav na členstvo by Slovensko malo zamerať úsilie na zabezpečenie plnej harmonizácie s acquis; na ďalšie posilnenie administratívnej kapacity na implementáciu a presadzovanie acquis, najmä vo veterinárnej oblasti a v oblasti bezpečnosti potravín; na zabezpečenie riadnej modernizácie prevádzkarní na štandardy ES; na dobudovanie a zabezpečenie riadneho fungovania hraničných kontrolných staníc na budúcich vonkajších hraniciach EÚ; na implementáciu Integrovaného administratívneho a kontrolného systému; na ukončenie príprav pre implementáciu spoločnej organizácie trhu pre rôzne komodity; a na doplnenie legislatívneho a administratívneho rámca potrebného pre riadne fungovanie Platobnej agentúry. Prioritnú pozornosť je potrebné venovať zavedeniu Integrovaného administratívneho a kontrolného systému, najmä vzhľadom na identifikačný systém pozemkových parciel.

Kapitola 8: Rybné hospodárstvo

Od publikovania Posudku EK v roku 1997 Slovensko dosahuje trvalý pokrok a miera harmonizácie s acquis v tomto odvetví je veľmi uspokojivá. Potrebné administratívne štruktúry sú vo veľkej miere vybudované.

Rokovania o tejto kapitole boli predbežne uzavreté. Slovensko v tejto oblasti nežiadalo prechodné obdobia a vo všeobecnosti plní záväzky, ktoré prijalo počas prístupových rokovaní. 

V záujme dokončenia príprav na členstvo by Slovensko malo svoje úsilie zamerať na ďalšie posilňovanie implementačnej kapacity, obzvlášť v súvislosti s administratívou budúcich štrukturálnych opatrení podporovaných v rámci Spoločnej rybárskej politiky.

Kapitola 9: Dopravná politika

Od publikovania Posudku EK v roku 1997 Slovensko dosahovalo stabilný pokrok v transponovaní požiadaviek ES do národnej legislatívy. Podstatné zmeny sa zaznamenali vo väčšine oblastí dopravy, predovšetkým v železničnej a cestnej doprave. Legislatíva SR v odvetví dopravy je vo všeobecnosti vo veľkej miere zosúladená s acquis. Administratívne kapacity sa postupne posilňovali, potrebné je však ďalšie zlepšenie.

Rokovania o tejto kapitole boli predbežne uzatvorené. Slovensko v tejto oblasti nežiadalo prechodné obdobia. Slovenská republika súhlasila s prechodným obdobím, ktoré navrhla EÚ v súvislosti s recipročným prístupom ku kabotážnemu trhu v odvetví cestnej nákladnej dopravy. Slovensko vo všeobecnosti spĺňa záväzky, ku ktorým sa v tejto oblasti zaviazalo počas prístupových rokovaní. 

Kapitola 10: Dane

Od publikovania Posudku EK v roku 1997 a predovšetkým v priebehu uplynulých dvoch rokov Slovensko značne pokročilo v zosúlaďovaní svojej legislatívy s acquis, aj keď je stále potrebné vyriešiť rad otázok. Slovensko tiež pokročilo v rozvíjaní administratívnej kapacity potrebnej na implementovanie acquis v tejto oblasti a významný vývoj nastal v organizačných presunoch realizovaných od roku 2000. 

Rokovania o tejto kapitole boli predbežne uzatvorené. Slovensko sa dohodlo na prechodných obdobiach na pokračovanie aplikovania zníženej sadzby DPH na dodávky stavebných prác pre bytovú výstavbu (do 31. decembra 2007) a na dodávky tepelnej energie obyvateľstvu (do 31. decembra 2008). Slovensku bolo tiež povolené aplikovať oslobodenie povinnosti registrovať sa za platiteľa DPH do ročného obratu 35 000 eur v prípade malých a stredných podnikov. Okrem toho sa Slovensko dohodlo na  prechodnom období na jeden rok od vstupu na aplikovanie zníženej sadzby na dodávky zemného plynu a elektrickej energie pri vstupe do únie. V oblasti spotrebných daní sa Slovensko dohodlo na prechodnom období na odklad implementácie sadzieb spotrebnej dane na cigarety do 31. decembra 2008 a získalo tiež trvalú výnimku na pokračovanie aplikovania svojej schémy spotrebnej dane na malé pestovateľské pálenie za podmienky, že objem nepresiahne 30 litrov alkoholu z ovocia ročne na domácnosť a že znížená sadzba spotrebnej dane nebude nižšia ako 50% štandardnej národnej sadzby spotrebnej dane na alkohol. Slovensko vo všeobecnosti spĺňa v tejto oblasti záväzky, ku ktorým sa zaviazalo počas rokovaní o prístupe k ES.

V záujme ukončiť prípravy na členstvo bude Slovensko musieť sústrediť viac úsilia na realizáciu opatrení na modernizovanie a posilnenie daňovej správy. Ďalšie úsilie je potrebné venovať aj oblasti dokončenia harmonizácie legislatívy – okrem tých oblastí, v ktorých sa SR dohodla na prechodných obdobiach – v oblasti DPH a spotrebných daní, vrátane intra-komunitárnych transakcií. Slovensko by malo plne implementovať komplexnú reformnú agendu, ktorú vypracovalo s cieľom vyriešiť konkrétne nedostatky, vrátane posilnenia administratívnych kapacít.

Kapitola 11: Hospodárska a menová únia

Od publikovania Posudku EK v roku 1997 dosiahlo Slovensko ďalší pokrok v oblastiach tejto kapitoly a celkovo dosiahlo vysokú mieru zosúladenia s acquis upravujúce EMU.

Rokovania o tejto kapitole sa predbežne uzatvorili. Slovensko vo všeobecnosti v tejto oblasti spĺňa svoje záväzky, ku ktorým sa zaviazalo počas prístupových rokovaní. Slovensko v tejto oblasti nežiadalo prechodné obdobia

V záujme dokončenia príprav na členstvo v únii musí Slovensko zamerať svoje úsilie na posilňovanie administratívnej kapacity Ministerstva financií SR v horeuvedených oblastiach.

Kapitola 12: Štatistika

Od publikovania Posudku EK v roku 1997 Slovensko dosiahlo značný pokrok v prijímaní acquis v mnohých oblastiach, predovšetkým nadobudnutím účinnosti nového zákona o štatistike v roku 2002. Celkovo Slovensko značne pokročilo tak z hľadiska harmonizovania svojej legislatívy, ako aj zriadenia a zabezpečenia náležitých administratívnych štruktúr.

Rokovania o tejto kapitole sa predbežne uzatvorili. Slovensko v tejto oblasti nežiadalo prechodné obdobia a vo všeobecnosti spĺňa záväzky, ku ktorým sa zaviazalo počas prístupových rokovaní.

V záujme dokončenia príprav na členstvo musí Slovensko zamerať svoje úsilie na zabezpečenie plného aplikovania metodológie ESA 95, na posilnenie regionálnej štatistiky a na zabezpečenie prevádzkovania systému INTRASTAT k dátumu vstupu.

Kapitola 13: Sociálna politika a zamestnanosť

Od poslednej hodnotiacej správy Slovensko dosiahlo pozitívny pokrok v zlaďovaní s acquis najmä v oblastiach pracovného práva a bezpečnosti a ochrany zdravia pri práci. Slovensko celkovo značne pokročilo v zlaďovaní legislatívy a administratívne štruktúry sú vo veľkej miere vybudované.

Rokovania o tejto kapitole sa predbežne uzavreli. Slovensko v tejto oblasti nežiadalo prechodné obdobia a vo všeobecnosti plní záväzky, ktoré prijalo počas prístupových rokovaní.

V záujme dokončenia príprav na členstvo by Slovensko malo zamerať úsilie na dokončenie transpozície a efektívnu implementáciu acquis v zostávajúcich oblastiach (bezpečnosť a ochrana zdravia pri práci, rovnaké zaobchádzanie so ženami a mužmi, nediskriminácia), na rozvíjanie sociálneho dialógu v súlade s praxou EÚ, na riešenie problému nezamestnanosti a na posilnenie celkovej administratívnej kapacity a medzirezortnej koordinácie najmä v súvislosti s Európskym sociálnym fondom.

Kapitola 14: Energetika

Od publikovania Posudku EK v roku 1997 sa dosahoval stabilný pokrok, predovšetkým v súvislosti so zásobami ropy a ropných výrobkov, vnútorným energetickým trhom, najmä v odvetví elektrickej energie a zemného plynu, jadrovými otázkami, postupným rozvíjaním administratívnej kapacity; pokrok v menšom rozsahu sa zaznamenal v zlepšení energetickej efektívnosti a podpore a propagácii obnoviteľných zdrojov energie. Celkovo Slovensko dosiahlo dobrú úroveň zosúladenia s požiadavkami ES v tejto oblasti, tak z hľadiska zosúladenia svojej legislatívy, ako aj z hľadiska administratívnych príprav.

Rokovania o tejto kapitole sa predbežne uzatvorili. Slovensko sa dohodlo na prechodnom období na vybudovanie zásob ropy a ropných výrobkov (do 31. decembra 2008). Slovensko vo všeobecnosti plní v tejto oblasti svoje záväzky, ku ktorým sa zaviazalo v priebehu prístupových rokovaní. 

Kapitola 15: Priemyselná politika

Od publikovania Posudku EK v roku 1997 Slovensko významne pokročilo vo väčšine oblastí, takže priemyselná politika SR je vo všeobecnosti v súlade s princípmi priemyselnej politiky ES, t.j. je trhovo založená, stabilná a predvídateľná.

Rokovania o tejto kapitole sa predbežne uzatvorili. Slovensko v tejto oblasti nežiadalo prechodné obdobia a vo všeobecnosti spĺňa záväzky, ku ktorým sa zaviazalo v priebehu prístupových rokovaní. 

V záujme ukončenia príprav na členstvo sa Slovensko musí zamerať na ďalšie koordinovanie svojich administratívnych štruktúr a zlepšenie konkurencieschopnosti v podnikateľskej sfére, aby sa dosiahlo plné integrovanie do spoločného trhu.
Kapitola 16: Malé a stredné podnikanie

Od publikovania Posudku EK v roku 1997 Slovensko pokročilo vo formulovaní politiky MSP a zlepšovaní podnikateľského prostredia. Jeho politika voči MSP je vo všeobecnosti v súlade s prístupom podporovaným EÚ.

Rokovania o tejto kapitole sa predbežne uzatvorili. Slovensko v tejto oblasti nežiadalo prechodné obdobia a vo všeobecnosti spĺňa záväzky, ku ktorým sa zaviazalo v priebehu prístupových rokovaní. 

V záujme ukončiť prípravy na členstvo sa Slovensko musí zamerať na konsolidovanie a zefektívnenie inštitucionálneho rámca s cieľom zabrániť fragmentácii a nedostatku koordinácie.

Kapitola 17: Veda a výskum

Od publikovania Posudku EK v roku 1997 Slovensko dosiahlo v tejto oblasti pokrok a posilnilo spoluprácu s EÚ. 

Rokovania o tejto kapitole boli predbežne uzavreté. Slovensko v tejto oblasti nežiadalo prechodné obdobia a plní záväzky, ktoré prijalo v prístupových rokovaniach. 

Kapitola 18: Vzdelávanie a odborná príprava

Od publikovania Posudku EK v roku 1997 Slovensko dosahovalo stály pokrok, vrátane jeho účasti na významných programoch spoločenstva. Zlaďovanie legislatívy významne napredovalo najmä v uplynulom roku. Celkovo je slovenská legislatíva v oblasti vzdelávania a odbornej prípravy v súlade s acquis.

Rokovania o tejto kapitole boli predbežne uzavreté. Slovensko v tejto oblasti nežiadalo prechodné obdobia a celkovo plní záväzky, ktoré prijalo v prístupových rokovaniach.

V záujme zavŕšenia prípravy na členstvo v EÚ by Slovensko malo v súčasnosti zamerať svoje úsilie na vypracovanie vyváženej a realistickej implementačnej stratégie a na zabezpečenie potrebných finančných prostriedkov. Súčasne je potrebné zaručiť primeranú administratívnu kapacitu, ako aj náležitú koordináciu medzi všetkými zainteresovanými orgánmi.

Kapitola 19: Telekomunikácie a informačné technológie

Od publikovania Posudku EK v roku 1997 Slovensko zaznamenalo pozitívny pokrok v zosúlaďovaní legislatívy s acquis, predovšetkým z hľadiska vytvárania potrebného legislatívneho rámca a zriaďovania regulačných orgánov. V priebehu uplynulých rokov politika Slovenska v tejto oblasti postupne smerovala k úplnej transpozícii a implementácii acquis a k dokončeniu liberalizácie. Tieto ciele sa v značnej miere dosiahli a to aj napriek nedávnemu neúspechu v telekomunikačnom odvetví. Je potrebné ďalej posilňovať administratívnu kapacitu.

Rokovania o tejto kapitole sa predbežne uzatvorili. Slovensko v tejto oblasti nežiadalo prechodné obdobia a vo všeobecnosti spĺňa záväzky, ku ktorým sa zaviazalo v priebehu prístupových rokovaní.

Kapitola 20: Kultúra a audiovizuálna politika

Od publikovania Posudku EK v roku 1997 Slovensko výrazne pokročilo a celkovo dosiahlo pokročilú úroveň legislatívneho zladenia a administratívnej kapacity. Potrebné administratívne štruktúry boli vytvorené.

Rokovania k tejto kapitole boli predbežne uzavreté. Slovensko v tejto oblasti nežiadalo prechodné obdobia a celkovo plní záväzky, ktoré prijalo v prístupových rokovaniach. 

V záujme zavŕšenia prípravy na členstvo v EÚ by malo Slovensko v súčasnosti zamerať svoje úsilie na zabezpečenie toho, aby administratívna kapacita umožnila náležitú implementáciu nového legislatívneho rámca.

Kapitola 21: Regionálna politika a koordinácia štrukturálnych nástrojov

Od publikovania Posudku EK v roku 1997 Slovensko pokročilo v oblasti legislatívy a v nedávnej dobe aj prijatím rozhodnutí, ktoré poslúžia ako dobrý základ pre rozvíjanie požadovanej administratívnej kapacity. Celkovo Slovensko zosúladilo svoju legislatívu s acquis, ale efektívne administratívne štruktúry existujú len v obmedzenom rozsahu.

Rokovania o tejto kapitole sa predbežne uzatvorili. Slovensko v tejto oblasti nežiadalo prechodné obdobia a vo všeobecnosti spĺňa záväzky, ku ktorým sa zaviazalo v priebehu prístupových rokovaní.

V záujme dokončenia príprav na členstvo sa Slovensko musí zamerať predovšetkým na určenie konečných implementačných štruktúr a podstatné posilnenie svojej administratívnej kapacity, posilnenie spolupráce medzi ministerstvami, prípravu efektívneho projektového procesu a na ďalšie posilnenie systémov a postupov efektívneho monitorovania, finančného riadenia a kontroly. Slovensko začalo prijímať opatrenia na nápravu tejto situácie, vrátane posilňovania ľudských zdrojov. Je potrebné podstatne zintenzívniť vynakladané úsilie.

Kapitola 22: Životné prostredie

Od publikovania Posudku EK v roku 1997 Slovensko zaznamenalo významný pokrok v zosúlaďovaní s environmentálnym acquis ES a pokročilo v budovaní potrebnej administratívnej kapacity na implementáciu acquis v tejto oblasti. V poslednom období Slovensko významne zvýšilo environmentálne investície.

Rokovania o tejto kapitole sa predbežne uzavreli. Slovensko sa dohodlo na prechodných obdobiach v súvislosti s emisiami VOC zo skladovania benzínu (do 31. decembra 2007), odpadmi z obalov (do 31. decembra 2007), čistením komunálnych odpadových vôd (do 31. decembra 2015), vypúšťaním niektorých nebezpečných látok (do 31. decembra 2006), veľkými spaľovacími zariadeniami (do 31. decembra 2010), spaľovaním odpadu (do 31. decembra 2006), a IPPC „existujúcich” zariadení (do 31. decembra 2011). Slovensko vo všeobecnosti plní záväzky, ktoré prijalo v rámci prístupových rokovaní.

V záujme ukončenia príprav na členstvo sa Slovensko musí zamerať na ukončenie transpozície acquis najmä v oblasti integrovanej prevencie a kontroly znečistenia (IPPC) a na implementáciu acquis, predovšetkým v oblasti vypúšťania nebezpečných látok, na posilnenie povoľovacej kapacity (IPPC, odpady) a na prípravu programov znižovania znečistenia vôd.

Kapitola 23: Ochrana spotrebiteľov a zdravia

Od publikovania Posudku EK v roku 1997 Slovensko pokračovalo v dosahovaní pokroku, pričom sa vyskytlo niekoľko problémov. Slovensko celkovo pokročilo z hľadiska zosúlaďovania svojej legislatívy a prípravy administratívnych kapacít.

Rokovania o tejto kapitole sa predbežne uzatvorili. Slovensko v tejto oblasti nežiadalo prechodné obdobia a vo všeobecnosti spĺňa záväzky, ku ktorým sa zaviazalo v priebehu prístupových rokovaní.

V záujme ukončenia príprav na členstvo musí Slovensko zamerať svoje úsilie na dokončenie harmonizácie legislatívy, budovanie administratívnych štruktúr, ktoré budú efektívne plniť svoje úlohy v oblasti trhovej kontroly a na zvýšenie povedomia spotrebiteľov a výrobcov.

Kapitola 24: Spolupráca v oblasti spravodlivosti a vnútra 

Od publikovania Posudku EK v roku 1997 sa dosiahol významný pokrok z hľadiska harmonizácie legislatívy, najmä v priebehu posledných dvoch rokov. Celkovo je slovenská legislatíva vo veľkej miere zosúladená s acquis a administratívne štruktúry sú vo všeobecnosti vytvorené, ale vyžadujú si ďalšie posilnenie.

Rokovania o tejto kapitole sa predbežne uzavreli. Slovensko v tejto oblasti nežiadalo prechodné obdobia a vo všeobecnosti plní záväzky, ktoré prijalo v rámci prístupových rokovaní.

V záujme ukončenia príprav na členstvo v EÚ by sa Slovensko malo zamerať na dokončenie harmonizácie legislatívy (víza, migrácia, justičná spolupráca) a na ďalšie posilnenie administratívnej kapacity s cieľom posilniť manažment hraničnej kontroly, na boj proti nelegálnemu prisťahovalectvu a organizovanému zločinu, vrátane obchodovania s ľudskými bytosťami a s drogami. Je tiež potrebné zlepšiť kapacity v boji proti podvodom a korupcii.

Kapitola 25: Colná únia

Od publikovania Posudku EK v roku 1997 Slovensko značne pokročilo v zosúlaďovaní legislatívy - dokončilo harmonizáciu legislatívy s acquis v tejto oblasti. Celkovo SR rozvinula a posilnila potrebnú administratívnu kapacitu, aj keď v tomto smere je stále potrebné doriešiť rad otázok.

Rokovania o tejto kapitole boli predbežne uzatvorené. Slovensko v tejto oblasti nežiadalo prechodné obdobia a vo všeobecnosti spĺňa záväzky, ku ktorým sa zaviazalo v tejto oblasti v priebehu prístupových rokovaní.

V záujme ukončenia príprav na členstvo v EÚ by Slovensko malo zamerať svoje úsilie na vývoj a implementáciu počítačových colných systémov a na iné otázky ich vzájomného prepojenia. Slovensko by malo pokračovať v efektívnej spolupráci medzi colnou správou a ostatnými orgánmi činnými v trestnom konaní s cieľom bojovať proti colným nezrovnalostiam a urobiť všetky kroky potrebné na prípravu krokov a opatrení, ktoré sa budú realizovať až v čase vstupu do únie.

Kapitola 26: Vonkajšie vzťahy

Od publikovania Posudku EK v roku 1997 dosiahlo Slovensko pozitívny pokrok a celkovo vysokú úroveň zosúladenia svojej legislatívy s acquis, predovšetkým v oblasti exportných úverov a existujúcich administratívnych štruktúr. 
Rokovania o tejto kapitole sa predbežne uzatvorili. Slovensko v tejto oblasti nežiadalo prechodné obdobia a vo všeobecnosti spĺňa záväzky, ku ktorým sa zaviazalo v priebehu prístupových rokovaní.

V záujme ukončenia prípravy na členstvo v EÚ musí Slovensko zamerať svoje úsilie na dokončenie procesu zosúlaďovania legislatívy, na naliehavé prijatie rozhodujúcich krokov v otázkach opätovného vyjednania alebo vypovedania bilaterálnych investičných zmlúv, aby bolo v plnom súlade so záväzkami, ktoré vyplývajú z členstva v EÚ, na ukončenie  výnimočnej suspenzie ciel podľa doložky najvyšších výhod na určité výrobky civilného letectva najneskôr v decembri 2002, ako aj na zabezpečenie kapacity na plné implementovanie a uplatňovanie acquis v tejto oblasti po vstupe do EÚ.

Kapitola 27: Spoločná zahraničná a bezpečnostná politika

Od publikovania Posudku EK v roku 1997 Slovensko stabilne pokračovalo v zosúlaďovaní svojej legislatívy s acquis v oblasti Spoločnej zahraničnej a bezpečnostnej politiky;  zosúlaďovanie vo všeobecnosti značne pokročilo a v tejto etape je uspokojivé.

Rokovania o tejto kapitole boli predbežne uzatvorené. Slovensko v tejto oblasti nežiadalo prechodné obdobia a vo všeobecnosti spĺňa záväzky, ku ktorým sa zaviazalo v priebehu prístupových rokovaní.

V záujme ukončenia príprav na členstvo v EÚ musí Slovensko zamerať svoje úsilie na zabezpečenie toho, aby jeho zahranično-politická orientácia zostala v línii s rozvíjajúcou sa zahraničnou a bezpečnostnou politikou EÚ, na prijatie legislatívy upravujúcej hospodárske sankcie a na dokončenie rozvoja potrebných administratívnych štruktúr.

Kapitola 28: Finančná kontrola

Od publikovania Posudku EK v roku 1997 Slovensko vykazovalo stabilný pokrok, pričom do roku 2001 bol pokrok pri rozvoji potrebných funkcií verejnej vnútornej finančnej kontroly pomalý. 

Rokovania o tejto kapitole boli predbežne uzavreté. Slovensko v tejto oblasti nežiadalo prechodné obdobia a vo všeobecnosti plní záväzky, ktoré prijalo počas prístupových rokovaní. 

V záujme zabezpečenia pripravenosti na členstvo bude Slovensko musieť venovať bezodkladnú pozornosť prijatiu zostávajúcich vykonávacích predpisov a terciárnej legislatívy v oblasti verejnej vnútornej finančnej kontroly, vytvoreniu chýbajúcich útvarov vnútorného auditu na všetkých ministerstvách a orgánoch štátnej správy, posilneniu ex ante funkcie finančnej kontroly, ako aj ďalšiemu rozvoju legislatívneho rámca a administratívnych kapacít potrebných na ochranu finančných záujmov Európskeho spoločenstva.  

V snahe odstrániť uvedené nedostatky Slovensko v súčasnosti posilňuje svoje administratívne kapacity, najmä zvyšovaním počtu pracovníkov a ich vzdelávaním. Úsilie je potrebné zvýšiť.

Kapitola 29: Finančné a rozpočtové ustanovenia

Od publikovania Posudku EK v roku 1997 Slovensko dosiahlo v týchto oblastiach značný pokrok, najmä v oblasti zosúladenia colného systému a v uplatňovaní ESA 95. Celkovo je možné konštatovať, že legislatívny rámec pre rozpočtové riadenie, transparentnosť a efektívnosť finančných tokov do rozpočtu ES ako aj administratívne štruktúry sú do veľkej miery vytvorené. 
Rokovania so Slovenskom o tejto kapitole stále prebiehajú. Slovensko vo všeobecnosti plní záväzky, ktoré prijalo počas prístupových rokovaní.

V záujme ukončenia príprav na členstvo a zabezpečenia schopnosti riadne zaviesť a odvádzať príspevky krajiny do každého z vlastných zdrojov Spoločenstva sa teraz úsilie Slovenska musí zamerať najmä na zlepšenie výpočtu bázy DPH, na zlepšenie národných účtov pre účely určenia zdroja HNP a na dokončenie implementácie metodiky ESA 95. Taktiež je potrebné poveriť zodpovedné orgány a zaviesť príslušné postupy pre výpočet poplatkov za cukor.

3.2.	Preklad acquis do národných jazykov 

Kandidátske krajiny sú povinné preložiť právne texty, ktoré tvoria acquis, do svojho jazyka ešte pred vstupom do EÚ. Samotnú primárnu a sekundárnu legislatívu tvorí veľké množstvo právnych textov, ktorých objem sa odhaduje na približne 60 000 - 70 000 strán Úradného vestníka (Official Journal). V rámci prekladov acquis Európsky súdny dvor určil súbor kľúčových rozsudkov, ktoré je potrebné prioritne preložiť (v rozsahu zhruba 15 000 strán). 

Centrálna prekladateľská jednotka vytvorená pri Inštitúte pre aproximáciu práva SR zodpovedá za prekladanie acquis do slovenského jazyka. V súčasnosti zamestnáva 15 osôb. Celkový počet pracovníkov tohto útvaru by mal byť 20 osôb.

K septembru 2002 bolo v účelovej databáze Komisie zaevidovaných 30 200 strán zrevidovaných textov a 16 600 strán nezrevidovaných textov. Podľa slovenských zdrojov bolo do slovenčiny doteraz preložených približne 62 000 strán Úradného vestníka, z toho vyše 30 000 zrevidovaných. V tejto oblasti je potrebné vyvíjať ďalšie úsilie. Patričnú pozornosť treba venovať aj príprave konferenčných tlmočníkov. 

3.3.	Všeobecné hodnotenie

Od publikovania Posudku EK v roku 1997 Slovensko dosiahlo značný pokrok v harmonizácii legislatívy s acquis a čoraz väčšmi napreduje aj v posilňovaní administratívnej kapacity. Štrukturálne nedostatky, ktoré pretrvávajú v oblastiach, ako je právo obchodných spoločností, dopravná politika, životné prostredie a finančná kontrola sa nepretržite a v značnej miere odstraňujú.

V uplynulom roku Slovensko pokročilo v harmonizácii s acquis a v posilňovaní administratívnej kapacity. Osobitný pokrok dosiahlo v oblastiach, ako je slobodný pohyb tovaru, slobodné poskytovanie služieb, poľnohospodárstvo, doprava, energetika, životné prostredie a spravodlivosť a vnútorné veci. K oblastiam, v ktorých sa v sledovanom období dosiahol len obmedzený pokrok, patrí regionálna politika a koordinácia štrukturálnych nástrojov.

Vo všeobecnosti Slovensko dosiahlo vysokú mieru harmonizácie s acquis v mnohých oblastiach a dosiahlo primeraný pokrok pri vytváraní potrebných administratívnych kapacít na implementáciu acquis, hoci v tejto oblasti je potrebné pokračovať v úsilí. Podrobné plány na odstránenie existujúcich nedostatkov sa dohodli najmä  v rámci rokovaní a v rámci akčných plánov.

C. Záver

Kým podľa záverov Posudku EK z roku 1997 a Pravidelnej správy z roku 1998 Slovensko neplnilo politické kritériá, Pravidelná správa z roku 1999 po prvýkrát priniesla v tomto smere pozitívne hodnotenie. Krajina odvtedy dosiahla značný pokrok smerom k ďalšiemu upevneniu a prehĺbeniu stability inštitúcií zaručujúcich demokraciu, právny štát, ľudské práva a rešpektovanie a ochranu menšín. Potvrdilo sa to aj v uplynulom roku. Slovensko aj naďalej plní kodanské kritériá.

Pokrok sa dosiahol vo vzťahu k štruktúre a fungovaniu verejnej správy, najmä zriadením Úradu pre štátnu službu a vybudovaním decentralizovaných regionálnych samospráv. Oneskorila sa implementácia zákona o štátnej službe. Riadne fungovanie samosprávy by mohla sťažiť skutočnosť, že presun kompetencií zo štátu na regionálnu úroveň sa neuskutočňuje paralelne s fiškálnou decentralizáciou.

Prijali sa ďalšie dôležité kroky na posilnenie nezávislosti súdnictva. Patrí k nim najmä prijatie ďalšej kľúčovej legislatívy a vytvorenie Súdnej rady. Treba plne využívať novú legislatívu a inštitúcie, aby sa zaručila odborná nestrannosť a politická neutralita súdnictva.

V boji proti korupcii, ktorá aj naďalej vyvoláva obavy, možno pozorovať istý pokrok najmä vďaka ďalšej implementácii relevantných akčných plánov a vypracúvaniu etických kódexov pre verejný sektor. V tomto úsilí treba pokračovať. Slovensko aj naďalej rešpektuje ľudské práva a slobody. 

Bola posilnená najmä legislatíva a administratíva na boj proti obchodu s ľuďmi. Prijal sa nový azylový zákon ustanovujúci medzi iným zriadenie nezávislého orgánu, ktorý má konať ako druhostupňový orgán v azylovej procedúre.

Veľké úsilie sa vynaložilo v oblasti ďalšieho rozvíjania a praktického uplatňovania prístupov k ochrane menšinových práv. Obzvlášť posilnený bol najmä úrad splnomocnenkyne vlády pre rómske komunity, prehĺbila sa príslušná stratégia a zvýšili sa finančné prostriedky. V tomto úsilí treba pokračovať a prioritne ho zintenzívňovať s cieľom účinne bojovať proti diskriminácii a zlepšovať životné podmienky rómskeho obyvateľstva. Dôležitým krokom v tomto smere by bolo prijatie komplexnej antidiskriminačnej legislatívy.

Už Posudok EK z roku 1997 konštatoval reformné úsilie slovenských orgánov o transformáciu ekonomiky. Od publikovania Posudku a napriek meniacemu sa medzinárodnému ekonomickému prostrediu sa zlepšila ekonomická výkonnosť Slovenska. Dosiahla sa makroekonomická stabilita, zrýchlili sa reformy a slovenské orgány nepoľavujú vo svojom odhodlaní plniť hospodárske požiadavky spojené so vstupom do EÚ. Preto správa konštatuje, že Slovenská republika je fungujúcou trhovou ekonomikou. Pokračovanie v súčasnom reformnom kurze by malo Slovenskej republike umožniť vyrovnať sa s konkurenčnými tlakmi a trhovými silami v rámci únie. 

Zlepšenie by mohlo nastať v makroekonomickej situácii, ktorá si vyžaduje naliehavé opatrenia na zníženie fiškálneho deficitu a deficitu bežného účtu platobnej bilancie. Zásadný význam majú reformy verejných výdavkov, najmä v oblasti zdravotníctva a dôchodkov a v súvislosti s dotáciami a zárukami. Problém nezamestnanosti si vyžaduje realizáciu štrukturálnych reforiem, vrátane odstránenia demotivujúceho účinku systému sociálnej ochrany a pružnejšej pracovnej legislatívy. Ďalej by sa mal posilniť dohľad nad finančným sektorom. Posilnenie si vyžaduje aj účinná implementácia právneho rámca pre potreby trhovej ekonomiky.

V období od vydania Posudku EK Slovensko dosiahlo veľmi dobrý pokrok v harmonizácii legislatívy s acquis a čoraz väčšmi napreduje aj pri posilňovaní administratívnej kapacity. Štrukturálne nedostatky, ktoré pretrvávajú v oblastiach, ako je právo obchodných spoločností, dopravná politika, životné prostredie a finančná kontrola sa v značnej miere nepretržite odstraňujú.

V uplynulom roku Slovensko ďalej pokročilo v harmonizácii s acquis a pri posilňovaní administratívnej kapacity. Osobitný pokrok dosiahlo v oblastiach, ako je slobodný pohyb tovaru, slobodné poskytovanie služieb, poľnohospodárstvo, doprava, energetika, životné prostredie, a spravodlivosť a vnútorné veci. Medzi oblasti, v ktorých sa v sledovanom období dosiahol len obmedzený pokrok, patrí regionálna politika a koordinácia štrukturálnych nástrojov.

Vo všeobecnosti Slovensko dosiahlo vysokú mieru harmonizácie s acquis v mnohých oblastiach a dosiahlo primeraný pokrok pri vytváraní potrebných administratívnych kapacít na implementáciu acquis, hoci v tejto oblasti je potrebné pokračovať v úsilí. Podrobné plány na odstránenie existujúcich nedostatkov sa dohodli najmä  v rámci rokovaní a v rámci akčných plánov.

D. Partnerstvo pre vstup a Akčný plán pre posilnenie administratívnych a súdnych kapacít: Celkové hodnotenie

Správa analyzuje pokrok Slovenska a celkový stav pripravenosti vo vzťahu ku kodanským kritériám a uvádza závery analýzy. Táto časť hodnotí rozsah, v akom boli splnené priority Partnerstva pre vstup a do akej miery sa dodržal harmonogram opatrení uvedených v akčnom pláne. Treba poznamenať, že Partnerstvo pre vstup aj akčný plán sú vypracované na roky 2002 a 2003, tzn. že na splnenie priorít zostáva ešte 15 mesiacov. 

Politické kritériá

Z globálneho pohľadu boli priority Partnerstva pre vstup súvisiace s politickými kritériami do značnej miery splnené. Implementácia opatrení v zmysle akčného plánu pokračuje.

Ekonomické kritériá

Ekonomické priority Partnerstva pre vstup boli čiastočne splnené.

Schopnosť prevziať záväzky vyplývajúce z členstva 

Kapitola 1: Slobodný pohyb tovaru

Celkovo možno konštatovať, že priority Partnerstva pre vstup v oblasti slobodného pohybu tovaru boli čiastočne splnené. Implementácia opatrení v zmysle akčného plánu pokračuje.

Kapitola 2: Slobodný pohyb osôb

Celkovo možno konštatovať, že priority Partnerstva pre vstup v oblasti slobodného pohybu osôb boli čiastočne splnené. Implementácia opatrení v zmysle akčného plánu pokračuje čiastočne.

Kapitola 3: Slobodné poskytovanie služieb

Priority partnerstva pre vstup v oblasti slobodného poskytovania služieb boli čiastočne splnené. Implementácia opatrení v zmysle akčného plánu pokračuje.

Kapitola 4: Slobodný pohyb kapitálu

Celkovo možno konštatovať, že priority Partnerstva pre vstup v oblasti slobodného pohybu kapitálu boli čiastočne splnené. Implementácia opatrení v zmysle akčného plánu pokračuje. 

Kapitola 5: Právo obchodných spoločností 

Celkovo možno konštatovať, že priority Partnerstva pre vstup v oblasti práva obchodných spoločností boli čiastočne splnené. Implementácia opatrení v zmysle akčného plánu čiastočne pokračuje.

Kapitola 6: Hospodárska súťaž 

Celkovo možno konštatovať, že priority Partnerstva pre vstup v oblasti slobodného pohybu tovarov boli v značnej miere splnené. Opatrenie akčného plánu bolo prehodnotené a následne zrušené.

Kapitola 7: Poľnohospodárstvo

Celkovo možno konštatovať, že priority Partnerstva pre vstup v oblasti poľnohospodárstva boli čiastočne splnené. Implementácia opatrení v zmysle akčného plánu vo väčšine prípadov pokračuje.

Kapitola 9: Doprava

Z celkového pohľadu možno konštatovať, že priority Partnerstva pre vstup v oblasti dopravy boli čiastočne splnené. Implementácia opatrení v zmysle akčného plánu pokračuje.

Kapitola 10: Dane

Celkovo možno konštatovať, že priority Partnerstva pre vstup v oblasti daní sa plnia. Implementácia opatrení v zmysle akčného plánu pokračuje.

Kapitola 12: Štatistika

Táto priorita Partnerstva pre vstup bola do značnej miery splnená. Implementácia opatrení v zmysle akčného plánu pokračuje.

Kapitola 13: Sociálna politika a zamestnanosť 

Celkovo možno konštatovať, že priority Partnerstva pre vstup v oblasti sociálnej politiky a zamestnanosti boli čiastočne splnené. Implementácia opatrení v zmysle akčného plánu pokračuje.

Kapitola 14: Energetika

Vo všeobecnosti možno konštatovať, že priority Partnerstva pre vstup v oblasti energetiky boli čiastočne splnené. Implementácia opatrení v zmysle akčného plánu pokračuje. 

Kapitola 19: Telekomunikácie a informačné technológie 

Táto priorita Partnerstva pre vstup bola splnená len v obmedzenom rozsahu. Implementácia opatrení v zmysle akčného plánu čiastočne pokračuje.

Kapitola 20: Kultúra a audiovizuálna politika 

Celkovo možno konštatovať, že priority Partnerstva pre vstup v oblasti kultúry a audiovizuálnej politiky boli splnené. Implementácia opatrení v zmysle akčného plánu pokračuje.
Kapitola 21: Regionálna politika a koordinácia štrukturálnych nástrojov 

Celkovo možno konštatovať, že priority Partnerstva pre vstup v oblasti regionálnej politiky boli čiastočne splnené. Harmonogram stanovený v akčnom pláne sa čiastočne dodržiava.

Kapitola 22: Životné prostredie

Celkovo možno konštatovať, že priority Partnerstva pre vstup v oblasti životného prostredia boli v značnej miere splnené. Implementácia opatrení v zmysle akčného plánu pokračuje.

Kapitola 23: Ochrana spotrebiteľa a zdravia 

Celkovo možno konštatovať, že priority Partnerstva pre vstup v oblasti ochrany spotrebiteľa a zdravia boli do značnej miery splnené. Implementácia opatrení v zmysle akčného plánu pokračuje.

Kapitola 24: Spolupráca v oblasti spravodlivosti a vnútra 

Celkovo možno konštatovať, že priority Partnerstva pre vstup v oblasti spravodlivosti a vnútorných vecí boli splnené. Implementácia opatrení v zmysle akčného plánu pokračuje.

Kapitola 25: Colná únia 

Priority Partnerstva pre vstup v oblasti ciel boli do značnej miery splnené. Implementácia opatrení v zmysle akčného plánu pokračuje.

Kapitola 26: Vonkajšie vzťahy

Táto priorita Partnerstva pre vstup bola splnená čiastočne.

Kapitola 28: Finančná kontrola

Celkovo možno konštatovať, že priority Partnerstva pre vstup v oblasti finančnej kontroly boli v značnej miere splnené. Harmonogram stanovený v akčnom pláne sa v podstatnej miere dodržiava.